
R A P O R T
privind activitatea desfăşurată de către asistenţii personali  din 
Oraşul Urlaţi în semestrul I al anului 2025

	Având în vedere prevederile art. 29, alin.1 din H.G.  nr. 268/2007  pentru aprobarea Normelor metodologice de aplicare a Legii nr. 448/2006 privind protecţia şi promovarea drepturilor  persoanelor cu handicap,  Compartimentul Resurse Umane și Arhivă si Direcția de Asistență Socială din cadrul U.A.T oraș Urlaţi, are obligaţia  de a prezenta semestrial Consiliului Local, raportul de activitate al asistenţilor personali ai persoanelor cu handicap grav,  care să conţină în mod obligatoriu date referitoare la :
· Dinamica angajării asistenţilor personali;
· Modul în care se asigură înlocuirea asistentului personal pe perioada  concediului de odihnă, în strânsă legătură cu lipsa sau posibilitatea de  dezvoltare a centrelor de tip respiro;
· Informaţii privind numărul de asistenţi  personali instruiţi;
· Numărul de controale efectuate şi problemele sesizate.
Potrivit prevederilor Legii nr. 448/2006 republicată, rolul autorităţii locale este de a  monitoriza în condiţii optime atribuţiile şi obligaţiile care le revin asistenţilor personali, în vederea ameliorării situaţiei persoanelor cu handicap grav, astfel încât  aceştia să primească îngrijire specială la nivelul la care starea lor o cere, pentru satisfacerea întregului lanţ de nevoi fizice, personale, sociale şi spirituale.
Îngrijirile ce li se acordă pot permite persoanelor bolnave  să-şi  valorifice  potenţialul fizic, intelectual, spiritual, emoţional şi social, în pofida handicapului  de care suferă.
În contextul aspectelor menţionate, la finele semestrului I al anului 2025 se înregistrau următoarele date la :
1. Dinamica angajării asistenţilor personali 
Raportat la perioada ianuarie - iunie 2025, în semestrul I al anului 2025, avem angajaţi după cum urmează:
· Ianuarie -  54 asistenţi personali. 
· Februarie –55 asistenţi personali, urmare a angajării dnei. Popescu Georgeta, asistent personal pentru fiica sa.
· Martie –   55 asistenţi personali.
· Aprilie –  55 asistenţi personali.
· Mai –  55 asistenţi personali.
· Iunie – 55 asistenţi personali
Nu s-au semnalat alte situaţii de desfacere a contractului de muncă al asistenţilor personali care să afecteze negativ starea bolnavului.
Cu privire la evoluţia numărului de asistenţi personali pe semestrul I al anului 2025 situaţia se prezintă astfel:
	Luna
	Ianuarie
	Februarie
	Martie
	Aprilie
	Mai
	Iunie

	Nr. asistenţi personali
	54
	55
	55
	55
	55
	55



În ceea ce priveşte evoluţia  încadrării asistenţilor personali pe categorii de beneficiari respectiv minori şi persoane  majore cu handicap grav şi pe grade de  rudenie  în perioada  ianuarie - iunie 2025 evidenţiem  următoarele aspecte:
a) Situaţia privind numărul asistenţilor personali ce au ca beneficiari minorii cu handicap grav  şi persoanele majore cu handicap grav:
	Luna
	Asistenţi  personali

	
	Minori
	Majori
	Total

	Ianuarie
	25
	29
	54

	Februarie
	26
	29
	55

	Martie
	26
	29
	55

	Aprilie
	26
	29
	55

	Mai
	26
	29
	55

	Iunie
	26
	29
	55



b) Situaţia privind numărul asistenţilor  personali în funcţie de gradul de rudenie – gradul IV inclusiv:
	Luna
	Total asistenţi personali angajaţi
	Asistenţi personali angajaţi la rude

	Ianuarie
	54
	54

	Februarie
	55
	55

	Martie
	55
	55

	Aprilie
	55
	55

	Mai
	55
	55

	Iunie
	55
	55



	De remarcat  este faptul  că gradul de rudenie reprezintă o pondere în rândul asistenţilor personali ceea ce subliniează caracterul familial al serviciilor prestate de această categorie profesională.
	Conform statisticii, numărul mai mare al persoanelor cu handicap grav este în rândul adulţilor. Handicapul  acestora este fie nativ, genetic, fie dobândit ca urmare a unor traume psihice sau fizice. Cele mai frecvente afecţiuni întâlnite  la adulţi sunt : leucemie acută, sechele  după traumatism cranio-cerebral, diferite  forme de neoplasm, schizofrenie, psihoză maniaco-depresivă. La adulţii cu handicap grav predomină : hemiplagia, paraplegia, sindromul Alzheimer, scleroza în placi, polireumatismul articular acut, sechele post AVC.
În cazul minorilor, cel mai des întâlnit diagnostic este tulburarea de spectru autism.
2. Modul în care se asigură înlocuirea asistentului personal pe perioada concediului de odihnă, corelat cu lipsa în prezent în oraşul  Urlaţi a centrelor de tip respiro.
	Referitor  la acest aspect, facem precizarea ca şi în informările anterioare că întrucât pe raza oraşului Urlaţi nu există Centre de tip respiro-structuri fără personalitate juridică din subordinea Consiliului Local în cadrul Direcției de Asistență Socială s-a aplicat alternativa legală stabilită prin prevederile Legii nr. 448/2006, republicată de a acorda persoanei cu handicap grav o indemnizaţie echivalentă cu salariul net al asistentului social debutant cu studii medii din unităţile de asistenţă socială din sectorul bugetar, altele decât cele cu paturi.
	Cu privire la evoluţia numărului de asistenţi  personali care au beneficiat de concediu de odihnă cuvenit persoanelor cu handicap grav pe perioada semestrului I al anului 2025  situaţia se prezintă astfel:
	 Luna
	Nr. persoane cu handicap grav ai căror asistenţi personali au beneficiat de concediu de odihnă

	Ianuarie
	1

	Februarie
	5

	Martie
	7

	Aprilie
	4

	Mai
	1

	Iunie
	2

	Total
	20



	3.   Informaţii  privind  numărul de asistenţi personali instruiţi: 
	Precizăm că în conformitate cu prevederile Legii nr. 448/2006 – republicată asistenţii personali au obligaţia să participe o dată la 2 ani la o instruire organizată de angajator , aceasta a avut loc în luna martie a anului 2025.
	Instructajul se axează  pe următoarele direcţii:
· Importanţa activităţii ca mod de existenţă a omului;  activităţile umane fundamentale (comunicarea, învăţarea, jocul, muncă)
· Deprinderi şi obişnuinţe, etapele formării unor deprinderi;
· Nevoile de sprijin;
· Adaptarea mediului activităţii în raport de deficienţă;
· Selectarea şi adaptarea jocului şi jucăriile ;
· Adaptarea spaţiului de joc (de ex.marcarea limitelor  pentru nevăzători);
· Cunoştinţe privind educaţia în familie, cu accent pe obiectivele specifice: dobândirea  unor informaţii minimale (de ex.privind identitatea, familia, mediul înconjurător, etc.)
· Dezvoltarea limbajului, Orientare spaţială şi temporală;
· Realizarea învăţării perceptive (identificarea formelor, mărimilor, culorilor în mediu casnic);
· Dezvoltarea capacităţii de exploatare;
· Învăţarea semnelor de circulaţie şi formarea deprinderilor  privind circulaţia;
· Educarea / antrenarea unor microoperaţii ale gândirii;
· Însuşirea  raportului mulţime-număr-cifră; exerciţii aritmetice simple;
· Formarea  unor  deprinderi  de comportament civilizat;
· Timpul liber  şi funcţiile sale;
· Predispoziţii, aptitudini, talent, cultivarea  lor la persoana cu handicap.
Exemple  de  activităţi  practice
Stimularea şi sprijinirea activităţii beneficiarului , formarea deprinderilor şi obişnuinţelor acestuia în ceea ce priveşte antrenarea mobilităţii, autoîngrijirea, autogospodărirea, activităţi utile cu realizarea unui produs final.
	La sfârşitul acestei teme cursanţii pot :
	Să asiste la înscrierea persoanei cu handicap grav într-o alternativă educaţională  adecvată;  Să asiste şcolarizarea şi pregătirea şcolară / permanentă a persoanei cu handicap grav.
	4.  Numărul de controale efectuare şi problemele  sesizate
	În conformitate cu prevederile  art. 40 alin. 2  din Legea nr. 448/2006  republicată, autoritatea  locală are obligaţia de a efectua vizite periodice de monitorizare a  activităţii asistenţilor personali care au ca scop asigurarea respectării drepturilor şi interesului superior al persoanei cu dizabilităţi pe care asistentul personal o are în  îngrijire.
	De asemena ele reprezintă un prilej eficient de informare, mediere şi consiliere referitor la noutăţile în domeniul social al persoanelor  cu dizabilităţi, respectiv al serviciilor care pot  fi accesate pe plan local.
	Considerăm  că această  strategie de lucru reprezintă un prim pas spre o colaborare bazată pe profesionalism şi implicare multiplă în soluţionarea problemelor cu care asistenţii personali se confruntă.
	Verificările efectuate de către inspectorul din cadrul Direcției de Asistență Socială, concretizate în anchete sociale au vizat următoarele aspecte: modul în care sunt  îndeplinite obligaţiile contractuale ale asistentului personal, evaluarea socială atât a asistentului personal în vederea angajării cu contract  individual de muncă conform Legii nr. 448/2006 republicată, cât şi a persoanei cu handicap grav, sau pentru primirea unei indemnizaţii lunare.
	Alte servicii de care au beneficiat persoanele cu handicap:
· Indemnizaţia lunară pentru persoanele cu handicap grav care optează pentru această formă de protecţie în locul asistentului personal.
Menţionăm că la sfârşitul semestrului I al anului 2025 s-a înregistrat un număr de 81 de dosare de acordare a indemnizaţiei  pentru  persoanele cu handicap grav sau pentru reprezentanţii legali ai acestora.
Concluzionând,  considerăm  că legislaţia specifică persoanelor cu dizabilităţi răspunde cerinţelor persoanelor cu handicap prin Legea nr. 448/2006, republicată, introducând o perspectivă europeană asupra problematicii  persoanei cu dizabilităţi care aliniază legislaţia din România la prevederile europene şi uniformizează abordarea juridică prin raportatea la un singur act  normativ sintetic.
În semestrul I al al anului 2025, apreciem că serviciile sociale de care au beneficiat persoanele cu handicap grav din partea asistenţilor personali, au  fost de bună calitate, fiind realizate cu respectarea prevederilor Legii nr. 448/2006 republicată coroborate cu Legea 53/2003 privind Codul Muncii, republicat, cu modificările și completările ulterioare, servicii ce sunt monitorizate de inspectorii Direcției de Asistență Socială care prin acţiuni preventive au evitat apariţia conflictelor cu consecinţa rămânerii în familie a bolnavului.

